Ńdɔ Salomóŋ á ngātádī məlóŋ yā Ndá Ǹtondôbə á Yērúzalɛm á ńkǒl Moriya, é vóm Ǹtondôbə á ngāyénē Dávid ésīá wōē, é vóm Dávid a ngálə́de, áfōlā sí Ornân mǎn Yébusit. 2A ngátádi məlóŋ á ngɔn bɛ̌ yā ḿbú nyinǎ yā édzóē dzíé. 3Bíbé yā Salomóŋ á ngāfág ású ńlóŋán Ndá Zambá bí ngábə́: áyǎb, mɔngɔlɔ mə́ mɔ́ mə̄wóm mə́samǎn yā ńnomó m̀vəgán yā ókōbá, á ndam mɔngɔlɔ mə́ mɔ́ mə́wóm mə́bɛ̄. 4M̀bɛ́ sí yā ó ngábə́ ńtīē a nə́ ndam Ndá ó ngábə́ mɔngɔlɔ mə́ mɔ́ məwóm mə́bɛ̄, ó tɔ̄á fə mɔngɔlɔ mə́ mɔ́ mə̄wóm mə́bɛ̄ á ńkōŋ. Ńdɔ a ngáman wá wɔ̄bɔ̄ mvɔ́d á ńnə̄m étēde. 5Étun ndá é ngábə́ ánēn, a mǎn dzɔ yala ai elé genevidié yǎ á ngāman wɔ́bɔ ai nyiá mvɔ́dɔ, a tə́lé mə̄lén ai bəngɔ́kɔbɔ étēde. 6A ngádzaman etun ndá tē ai ǹtə́lán bidímá mə́kɔ́g, mvɔ́d é ngābə́ mvɔ́d yǎ Parwáim. 7Ńdɔ a ngáwɔ́bɔ̄ ndá ai mvɔ́d: mim̀bóŋ, mim̀bǒg yā mīḿbɛ́ ai mim̀fim, ai mim̀bɛ́, a mǎn vəgələ̌ bəkerúbim á mim̀fim á yób. 8A lóŋó etun ndá m̀fúfúb Ḿfúfúbu; ǹtíé wóé ó vəgan ai ndam dzié mɔngɔlɔ mə́ mɔ́ mə́wóm mə́bɛ̄, a mǎn dzɔ́ wɔ́bɔ ai nyiá mvɔ́d á táŋ bətaléńta miǹtɛd mísaman. 9Adǐd sén á ngábə́ bə̄síkɛl bə́ mvɔ́d məwóm mə́tán. A mǎn wɔ́bɔ̄ mvɔ́d á ńdǐl á ńnə̄m étē. 10Êtun ndá yā m̀fúfúb Ḿfúfúbu, a bɔ̌ bəkerúbim bə́bɛ̄ ai bikiě yā bə́ ngálwí, a mǎn fə̄ byá wɔ̄bɔ̄ mvɔ́d. 11Məfǎb bəkerúbim mə́ ngábə́ mə́ sámā mə́sə fǔfulu mɔngɔlɔ mə́ mɔ́ mə́wóm mə́bɛ̄; afǎb dá ényɔ́ ósú mɔngɔlɔ mɔ́ mə́tán, a nambaga m̀fim ndá, ai áfāb ávɔ̄g, mɔngɔlɔ mə́ mɔ́ mə́tán, a nambaga afǎb é kērúbim ḿbɔ́g, 12é kérúbim nyɔ́, afǎb dá, mɔngɔlɔ mə́ mɔ́ mə́tán, á nambaga m̀fim Ndá, áfāb avɔ̄g fə mɔngɔlɔ mə́ mɔ́ mə́tán, á lada ai afǎb é kērúbim ósú.